
VENDIM
Nr. 923, datë 25.11.2020

PËR FUNKSIONIMIN E ORGANIZIMIN E KOMITETIT TË MBROJTJES CIVILE DHE BASHKËPUNIMIN NDËRINSTITUCIONAL TË INSTITUCIONEVE DHE TË STRUKTURAVE TË SISTEMIT TË MBROJTJES CIVILE
 
Në mbështetje të nenit 100 të Kushtetutës dhe të pikës 3, të nenit 20, të ligjit nr. 45/2019, “Për mbrojtjen civile”, me propozimin e ministrit të Mbrojtjes, Këshilli i Ministrave
 
VENDOSI:
 
1. Pranë Këshillit të Ministrave krijohet e funksionon Komiteti i Mbrojtjes Civile (në vijim, KMC), i cili është organi më i lartë, i përhershëm, përgjegjës për zbatimin e politikave për zvogëlimin e riskut nga fatkeqësitë dhe mbrojtjen civile në Republikën e Shqipërisë.
2. KMC-ja kryesohet nga ministri i Mbrojtjes dhe ka në përbërje:
- ministrin e Brendshëm;
- ministrin për Evropën dhe Punët e Jashtme; 
- ministrin e Financave dhe Ekonomisë;
- ministrin e Infrastrukturës dhe Energjisë; 
- ministrin e Bujqësisë dhe Zhvillimit Rural; 
- ministrin e Arsimit, Sportit dhe Rinisë; 
- ministrin e Shëndetësisë dhe Mbrojtjes Sociale; 
- ministrin e Turizmit dhe Mjedisit;
- ministrin e Drejtësisë; 
- ministrin e Kulturës;
- drejtorin e Përgjithshëm të Agjencisë Kombëtare të Mbrojtjes Civile;
- drejtorin e Agjencisë së Menaxhimit të Burimeve Ujore;
- drejtorin e Qendrës Kombëtare të Urgjencës Mjekësore;
- kryetarin e Komitetit Kombëtar të Digave të Mëdha.
Në varësi të nevojave, në mbledhjet e KMC-së ftohen edhe përfaqësues nga institucione shkencore dhe monitoruese, drejtues të strukturave qendrore, organizata joqeveritare etj.
3. KMC-ja mblidhet, sa herë gjykohet e nevojshme nga kryetari i tij, për çështje që kanë të bëjnë me zbatimin e politikave në bashkërendimin e punës për zvogëlimin e riskut ndaj fatkeqësive dhe mbrojtjen civile. Të drejtën e propozimit për thirrjen e mbledhjes së KMC-së, përveç kryetarit të tij, e ka edhe çdo ministër, sipas fushës së përgjegjësisë dhe llojit të fatkeqësisë.
4. KMC-ja zbaton politikat që kanë të bëjnë me vlerësimin e riskut nga fatkeqësitë në nivel qendror, Strategjinë Kombëtare për Zvogëlimin e Riskut nga Fatkeqësitë dhe Planin Kombëtar të Emergjencave Civile dhe, nëpërmjet ministrit përgjegjës për mbrojtjen civile, propozon ndryshime apo përditësime të tyre.
5. KMC-ja është autoriteti më i lartë i përhershëm që bashkërendon e koordinon veprimtaritë dhe aktivitetet ndërinstitucionale të institucioneve e të strukturave dhe të të gjitha subjekteve të përfshira në mbrojtjen civile. 
6. KMC-ja, me kërkesë të prefektit, në rast se vlera e kompensimit tejkalon 8 (tetë) % të buxhetit të bashkisë, merr vendim për kompensimin e dëmeve nga Agjencia Kombëtare e Mbrojtjes Civile.
7. Pranë AKMC-së ngrihet e funksionon sekretariati teknik i KMC-së, i cili është përgjegjës për përgatitjen e materialeve të mbledhjes dhe për njoftimin e anëtarëve të KMC-së për mbledhjen e radhës, jo më vonë se 10 (dhjetë) ditë përpara datës së zhvillimit të saj. Përbërja e sekretariatit teknik të KMC-së përcaktohet me urdhër të drejtorit të Përgjithshëm të Agjencisë Kombëtare të Mbrojtjes Civile.
8. Çdo ministër është përgjegjës për zvogëlimin e riskut nga fatkeqësitë dhe mbrojtjen civile, në fushën e përgjegjësisë shtetërore të institucionit që drejton, nëpërmjet sektorit për mbrojtjen civile. Ministritë hartojnë plane, programe e dokumente të tjera që kanë për qëllim zvogëlimin e riskut nga fatkeqësitë dhe mbrojtjen civile, sipas llojit të veprimtarisë e përgjegjësisë së tyre. 
9. AKMC-ja koordinon në mënyrë të përqendruar shpërndarjen e kapaciteteve logjistike dhe njerëzore, të caktuara për përballimin e emergjencave civile apo të fatkeqësive. 
10. Sektorët për mbrojtjen civile pranë ministrive duhet të zbatojnë me shpejtësi dhe efektivitet kërkesat e Agjencisë Kombëtare të Mbrojtjes Civile për përballimin e emergjencave civile apo të fatkeqësive.
11. Sektorët për mbrojtjen civile në ministritë përkatëse aktivizojnë, me kërkesë të AKMC-së, kapacitetet e parashikuara për emergjencë civile, për të reaguar me shpejtësi dhe efektivitet në rastin më të parë të mundshëm, por asnjëherë më vonë se 2 (dy) orë.
12. Në situatat e emergjencave civile, komunikimi ndërinstitucional mbahet duke përdorur kanalet zyrtare të komunikimit. Në rastet e komunikimit verbal, sektorët për mbrojtjen civile pranë ministrive regjistrojnë dhe ruajnë përmbajtjen e bisedave, të njoftimeve apo të kërkesave të marra e të dhëna përmes përdorimit të mjeteve të teknologjisë së informacionit.
13. Institucionet dhe strukturat operacionale kryesore shtetërore, përgjegjëse për përballimin e emergjencave civile apo të fatkeqësive, janë ato të përcaktuara në lidhjen 1, që i bashkëlidhet këtij vendimi, të cilat angazhohen menjëherë me kërkesë të AKMC-së.
14. Për përballimin e emergjencave civile me specifika të veçanta, me kërkesë të AKMC-së, mund të angazhohen edhe autoritete e institucione të tjera shtetërore, përveç atyre të parashikuara në lidhjen 1 të këtij vendimi.
15. Institucionet e strukturat vendore, që bashkëpunojnë me institucionet dhe strukturat qendrore dhe të tjera për mbrojtjen civile, janë komisionet e mbrojtjes civile në nivel qarku e bashkie, të cilat veprojnë nën drejtimin e prefektit të qarkut e të kryetarit të bashkisë.
16. Në përbërje të strukturës së administratës së prefektit funksionon Sektori i Planifikimit dhe Mbrojtjes Civile. Prefekti bashkërendon me bashkitë brenda territorit administrativ të tij për planifikimin pranë tyre të strukturave të përhershme të planifikimit e të mbrojtjes civile.
17. Komunikimi me publikun, në rastet e fatkeqësive natyrore/fatkeqësive, kryhet nga ministria përgjegjëse për mbrojtjen civile.
18. Vendimi nr. 965, datë 2.12.2015, i Këshillit të Ministrave, “Për bashkëpunimin ndërinstitucional të strukturave të drejtimit, në rastet e emergjencave civile dhe krizave”, shfuqizohet.
19. Ngarkohen Ministria e Mbrojtjes, Ministria e Brendshme, Ministria për Evropën dhe Punët e Jashtme, Ministria e Financave dhe Ekonomisë, Ministria e Infrastrukturës dhe Energjisë, Ministria e Bujqësisë dhe Zhvillimit Rural, Ministria e Arsimit, Sportit dhe Rinisë, Ministria e Shëndetësisë dhe Mbrojtjes Sociale, Ministria e Turizmit dhe Mjedisit, Ministria e Drejtësisë, Ministria e Kulturës, Agjencia Kombëtare e Mbrojtjes Civile dhe të gjitha institucionet, sipas lidhjes 1, për zbatimin e këtij vendimi.
Ky vendim hyn në fuqi pas botimit në Fletoren Zyrtare.
 
KRYEMINISTËR
Edi Rama








Lidhja 1

STRUKTURAT OPERACIONALE KRYESORE TË AUTORITETEVE DHE TË INSTITUCIONEVE SHTETËRORE PËRGJEGJËSE PËR PËRBALLIMIN E EMERGJENCAVE CIVILE DHE TË FATKEQËSIVE

Ministria e Mbrojtjes:
1. Agjencia Kombëtare e Mbrojtjes Civile;
2. Strukturat e Mbrojtjes Rajonale (Batalioni i Mbështetjes Rajonale) Kukës, Shkodër, Mat, Gjirokastër, Berat, Korçë pranë Shtabit të Përgjithshëm të FA-së;
3. Grupet e helikopterëve në Bazën Ajrore Farkë/Njësia e Transportit Mjekësor me Helikopterë/Sektori i Helikopterëve të Repartit Special RENEA;
4. Drejtoria e Përgjithshme e Rezervave Materiale të Shtetit;
5. Qendra Kombëtare e Kërkim-Shpëtimit;
6. Qendra Ndërinstitucionale Operacionale Detare.
Ministria e Brendshme:
1. Drejtoria e Përgjithshme e Policisë së Shtetit;
2. Drejtoria e Përgjithshme e Mbrojtjes nga Zjarri dhe Shpëtimi;
3. Inspektorati Kombëtar i Mbrojtjes së Territorit.
Ministria e Financave dhe Ekonomisë:
1. Drejtoria e Përgjithshme e Doganave;
2. Drejtoria e Strehimit.
Ministria e Infrastrukturës dhe Energjisë:
1. Drejtoria e Programeve të Zhvillimit të Transportit, Infrastrukturës dhe Zhvillimit Urban;
2. Shërbimi Gjeologjik Shqiptar;
3. Autoriteti Kombëtar për Sigurinë dhe Emergjencat në Miniera;
4. Autoriteti Rrugor Shqiptar;
5. Instituti i Ndërtimit;
6. Organi Kombëtar i Investigimit të Aksidenteve/Incidenteve Ajrore në Aviacionin Civil;
7. Drejtoria e Përgjithshme e Ujësjellës – Kanalizimeve;
8. Drejtoria e Përgjithshme Detare;
9. Agjencia Kombëtare Bërthamore;
10. Agjencia Kombëtare e Burimeve Natyrore;
11. Agjencia Kombëtare e Planifikimit të Territorit;
12. OSHEE-ja, OST-ja, KESH-i.
Ministria e Bujqësisë dhe Zhvillimit Rural:
1. Drejtoritë e seksionit bujqësor;
2. Drejtoritë e ujitjes dhe kullimit;
3. Autoriteti Kombëtar i Ushqimit;
4. Instituti i Sigurisë Ushqimore dhe Veterinare (ISUV).
Ministria e Turizmit dhe Mjedisit:
1. Agjencia Kombëtare e Turizmit (AKT);
2. Agjencia Kombëtare e Bregdetit (AKB);
3. Agjencia Kombëtare e Mjedisit;
4. Agjencia Kombëtare e Zonave të Mbrojtura.
Ministria e Shëndetësisë dhe Mbrojtjes Sociale:
1. Njësia Vendore e Kujdesit Shëndetësor Tiranë;
2. Instituti i Shëndetit Publik;
3. Zyra e Mbrojtjes nga Rrezatimet (ZMR), pranë Institutit të Shëndetit Publik (ISHP);
4. Qendra Kombëtare e Transfuzionit të Gjakut; 
5. Agjencia Kombëtare e Barnave dhe Pajisjeve Mjekësore;
6. Njësitë vendore të Kujdesit Shëndetësor;
7. Komisioni i Mbrojtjes nga Rrezatimet;
8. Qendra Kombëtare e Urgjencës Mjekësore;
9. Shërbimi Social Shtetëror.
Ministria e Drejtësisë:
1. Drejtoria e Përgjithshme e Burgjeve.
Ministria e Kulturës: 
1. Instituti Kombëtar i Trashëgimisë Kulturore;
2. Drejtoria Rajonale e Trashëgimisë Kulturore Tiranë;
3. Drejtoria Rajonale e Trashëgimisë Kulturore Gjirokastër;
4. Drejtoria Rajonale e Trashëgimisë Kulturore Berat;
5. Drejtoria Rajonale e Trashëgimisë Kulturore Korçë;
6. Drejtoria Rajonale e Trashëgimisë Kulturore Vlorë;
7. Drejtoria Rajonale e Trashëgimisë Kulturore Shkodër.
Universiteti Politeknik i Tiranës:
1. Instituti i Gjeoshkencave, Energjisë, Ujit dhe Mjedisit (IGJEUM).
Universiteti i Tiranës: 
[bookmark: _GoBack]1. Instituti i Fizikës Bërthamore të Zbatuar.

